### NN 82/2024 (12.7.2024.), Odluka o izdavanju zlatne numizmatičke kovanice i srebrnih numizmatičkih kovanica »Otok Susak«

HRVATSKA NARODNA BANKA

1412

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 10. srpnja 2024. donio je

ODLUKU

O IZDAVANJU ZLATNE NUMIZMATIČKE KOVANICE I SREBRNIH NUMIZMATIČKIH KOVANICA »OTOK SUSAK«

Članak 1.

Hrvatska narodna banka izdaje zlatnu numizmatičku kovanicu i srebrne numizmatičke kovanice »Otok Susak«, s prigodnim motivima tog otoka. Susak je hrvatski otok koji svojim prirodnim ljepotama i prepoznatljivim znamenitostima čini važan dio prirodne, kulturne i povijesne baštine Republike Hrvatske.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenima od 6 i 4 eura.

(2) Zlatna numizmatička kovanica i srebrne numizmatičke kovanice izdaju se u količinama u skladu s Odlukom (EU) 2023/2684 Europske središnje banke od 21. studenoga 2023. o odobrenju količine izdavanja kovanica u 2024. (ESB/2023/28), i to:

1. zlatna numizmatička kovanica od 100 eura u boji izdaje se u količini ne većoj od 200 komada i u ukupnom nominalnom iznosu ne većem od 20.000,00 eura

2. srebrna numizmatička kovanica od 6 eura u boji izdaje se u količini ne većoj od 400 komada i u ukupnom nominalnom iznosu ne većem od 2.400,00 eura

3. srebrna numizmatička kovanica od 4 eura izdaje se u količini ne većoj od 1.000 komada i u ukupnom nominalnom iznosu ne većem od 4.000,00 eura.

(3) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 6 eura ima masu od 62,207 grama s mogućim odstupanjem od +0,50 grama i promjer od 45 milimetara s mogućim odstupanjem od ±0,30 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,30 grama i promjer od 38,61 milimetra s mogućim odstupanjem od ±0,20 milimetara.

Članak 3.

Na licu zlatne numizmatičke kovanice i srebrnih numizmatičkih kovanica prikaz je osnovnog motiva dijela otoka Suska predstavljenog vizurom iz mjesta Susak prema jugoistoku, odnosno prema rtu Darto s kapelicom. Unutar navedene perspektive otoka vidljivi su vinova loza na pijesku, more i dio otoka s kapelicom. Iznad osnovnog motiva ispisan je tekst »OTOK SUSAK« i godina izdanja kovanice »2024.«.

Članak 4.

(1) Na naličju zlatne numizmatičke kovanice i srebrnih numizmatičkih kovanica prikazan je osnovni motiv djevojke u susačkoj narodnoj nošnji. Iznad osnovnog motiva polukružno uz rub numizmatičke kovanice ispisani su natpisi »REPUBLIKA HRVATSKA« te oznaka nominalne vrijednosti »100«, »6« ili »4« i naziv novčane jedinice »EURO«.

(2) Na naličju zlatne numizmatičke kovanice od 100 eura u boji i srebrne numizmatičke kovanice od 6 eura u boji prikazana je djevojka u susačkoj narodnoj nošnji sa specifičnim vezom u jarkim bojama karakterističnima upravo za tu nošnju.

Članak 5.

Obodi su zlatne numizmatičke kovanice i srebrnih numizmatičkih kovanica nazubljeni.

Članak 6.

Autorica je likovnog rješenja zlatne numizmatičke kovanice i srebrnih numizmatičkih kovanica magistra kiparstva Paula Banić Vudrag.

Članak 7.

Zlatna numizmatička kovanica i srebrne numizmatičke kovanice iz članka 1. ove Odluke puštaju se u prodaju 26. srpnja 2024.

Članak 8.

Prodaju zlatne numizmatičke kovanice i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 9.

Ova Odluka stupa na snagu sljedećeg dana nakon dana objave u »Narodnim novinama«.

O.br. 481-2802-090/07-24/BV

Zagreb, 10. srpnja 2024.

Predsjednik Savjeta
 Hrvatske narodne banke
 Guverner
 Boris Vujčić, v. r.